አንጋፋው የፊልም ባለሙያ አቶ ተስፋዬ ጥላሁን ከዚህ አለም በሞት ተለዩ
ከ1972
ዓ.ም ጀምሮ በጡረታ እስከተገለሉበት 2001 ዓ.ም
ድረስ ለ30 ዓመታት በኢትዮጵያ ብሮድካስቲንግ ኮርፖሬሽን በፊልም ባለሙያነት ያገለገሉትና በኋላም በዋልታ ኢንፎርሜሽን ማዕከል ለሶስት ዓመታት ያገለገሉት አንጋፋው የፊልም ባለሙያ አቶ ተስፋዬ ጥላሁን ከዚህ አለም በሞት ተለዩ።አቶ ተስፋዬ ጥላሁን በ1969 ዓ.ም በኢትዮጵያ አየር ሃይል አብራሪነት ተቀጥረው ለሁለት ዓመት ያገለገሉ ሲሆን፤ በ1972 ዓ.ም የኢትዮጵያ ብሮድካስቲንግ ኮርፖሬሽንን ተቀላቅለዋል። እርሳቸውም ድርጅቱ ያመቻቸላቸውን የውጭ አገራት የሙያ ስልጠናን በሚገባው ተከታትለው የቀሰሙትን እውቀት ለስራ ባልደረቦቻቸው በማካፈል በዘርፉ አያሌ ሙያተኞችን አፍርተዋል። እንዲሁም በኢትዮጵያ ብሮድ ካስቲንግ ኮርፖሬሽን ይተላለፉ የነበሩና አሁንም እየተላለፉ ባሉ የተለያዩ የቴሌቪዥን ፕሮግራሞች ላይ አቶ ተስፋዬ አሻራቸውን ጥለው አልፈዋል። አቶ ተስፋዬ ከእናታቸው ከወይዘሮ በለጥሻቸው እሸቴ እና ከአባታቸው ጥላሁን ወልደማርያም ሚያዝያ 12/1944 ዓ.ም በሆለታ ከተማ የተወለዱ ሲሆን፤ ባደረባቸው ህመም በህክምና ሲረዱ ቆይተው በተወለዱ በ67 አመታቸው ሚያዝያ 30/2011 ዓ.ም ከዚህ አለም በሞት ተለይተዋል።አዲስ ዘመን ግንቦት 2/2011